b'\n_START_ARTICLE_\nPalma Vecchio\n_START_PARAGRAPH_\nPalma Vyresnysis (it. Palma Vecchio, tikr. Jacopo Negretti, apie 1480\xe2\x80\x931528)\xc2\xa0\xe2\x80\x93 ital\xc5\xb3 renesanso dailininkas, priskiriamas Venecijos dail\xc4\x97s mokyklai.\n_START_SECTION_\nBiografija\n_START_PARAGRAPH_\nJacopo Negretti (kitaip Jacopo Palma) gim\xc4\x97 Serinos miestelyje prie Bergamo apie 1480\xc2\xa0m. Beveik nieko ne\xc5\xbeinoma apie jo jaunyst\xc4\x97s metus. Manoma, kad jis mok\xc4\x97si Bergame pas dailinink\xc4\x85 Andrea Previtali. Apie 1510\xc2\xa0m. jis dokumentuotas Venecijoje, kur, sp\xc4\x97jama, mok\xc4\x97si pas D\xc5\xbeovan\xc4\xaf Belin\xc4\xaf. Taip pat \xc4\x97m\xc4\x97 pavyzd\xc4\xaf i\xc5\xa1 D\xc5\xbeord\xc5\xbeon\xc4\x97s ir Ticiano. Manoma, kad v\xc4\x97liau jis gal\xc4\x97jo b\xc5\xabti ir Ticiano mokiniu._NEWLINE_Apie 1513\xc2\xa0m. dailininkas prad\xc4\x97jo vadintis Palma. V\xc4\x97liau, kad atskirti nuo jo s\xc5\xabn\xc4\x97no (taip pat Palmos), jis buvo pramintas Palma Vecchio (Palma Vyresniuoju). Palmos Vyresniojo asmeniniai gyvenimo faktai menkai \xc5\xbeinomi, paveiksl\xc5\xb3 chronologija tik sp\xc4\x97jama, kadangi jis j\xc5\xb3 nepasira\xc5\xa1in\xc4\x97davo ir nedatuodavo. Jo darbuose jau\xc4\x8diama D\xc5\xbeovanio Belinio \xc4\xaftaka. Giorgio Vasari para\xc5\xa1\xc4\x97, kad jis kruop\xc5\xa1\xc4\x8diai derino spalv\xc5\xb3 harmonijas. Tai, tikriausiai, ir yra svarbiausias Palmos Vyresniojo, kaip dailininko, pasiekimas. Jo darbai pasi\xc5\xbeymi silpnu pie\xc5\xa1iniu ir bendrai pana\xc5\xa1\xc5\xabs \xc4\xaf Ticiano. \xe2\x80\x9e\xc5\xa0viesiaplauk\xc4\x97s moters portretas\xe2\x80\x9c (apie 1520) beveik replikuoja ankstesn\xc4\xaf Ticiano gars\xc5\xb3j\xc4\xaf \xc5\xa1edevr\xc4\x85 \xe2\x80\x9eFlor\xc4\x85\xe2\x80\x9c, o \xe2\x80\x9eNimfa\xe2\x80\x9c\xc2\xa0\xe2\x80\x93 D\xc5\xbeord\xc5\xbeon\xc4\x97s \xe2\x80\x9eMiegan\xc4\x8di\xc4\x85 Vener\xc4\x85\xe2\x80\x9c. Palma Vyresnysis, manoma, kad s\xc4\x97kmingai konkuravo su Lorencu Lotu Venecijoje ir Bergame, ta\xc4\x8diau tai nesutrukd\xc4\x97 dailininkams tapti draugais. Svarbiausiu Palmos darbu \xc4\xafvardijamas \xc5\xa0v. Barbor\xc4\x85 vaizduojantis poliptikas Venecijos Santa Maria Formosa ba\xc5\xbeny\xc4\x8dioje._NEWLINE_Palma Vyresnysis mir\xc4\x97 1528\xc2\xa0m. Venecijoje, palaidotas San Gregorio ba\xc5\xbeny\xc4\x8dioje. Jis nebuvo ved\xc4\x99s. Dailininkas Palma Jaunesnysis buvo antros kartos s\xc5\xabn\xc4\x97nas.'